Helga Jóhanna Oddsdóttir: Mannauðsstjóri og forstöðumaður verkefnastofu hjá Opnum kerfum

„Innan Opinna kerfa ríkir mikill kraftur enda einvala lið sérfræðinga sem þar starfar. Starfsandinn er einstakur, metnaður og hæfileikar starfsfólks ekki síðri. Við höfum unnið ötullega með okkar birgjum undanfarna mánuði að því að tryggja hag viðskiptavina okkar þrátt fyrir erfiðleika í efnahagslífinu.

Njótum við þar góðs af áralöngu viðskiptasambandi við HP en félagið hefur sýnt aðstæðum á Íslandi einstakan skilning og velvilja. Grasrótin í félaginu er mjög öflug og höfum við gengið í gegnum algjöra endurskipulagningu með hagræðingu að leiðarljósi og skilvirkara starfaskipulag. Við sömdum um mjög hóflega launaskerðingu við starfsmenn í október eða 3%. Allir lögðust á eitt enda markmiðin skýr. Nú í apríl endurgreiddum við svo skerðingu fyrsta ársfjórðungs í ljósi góðrar niðurstöðu og stefnum á að endurtaka leikinn eftir annan ársfjórðung náum við markmiðum okkar. Þrátt fyrir mikla óvissu horfum við björtum augum til framtíðar og ætlum okkur að standa þennan storm af okkur.

Ég hóf störf hjá Opnum kerfum í janúar 2008 sem mannauðsstjóri en hafði áður starfað sem starfsþróunarstjóri hjá Reykjanesbæ í fimm ár, starfsmannastjóri Landsbréfa og forstöðumaður á starfsmannasviði Landsbanka Íslands þar áður. Í dag stýri ég Verkefnastofu en verkefni hennar eru auk mannauðsmála, gæðamál, markaðsmál, þjónustuborð og innri þjónusta og rekstur. Starfið mitt felst einna helst í daglegri stjórnun deildarinnar, stefnumótun og verkefnastýringu. Innan Verkefnastofu eru fjölmörg verkefni í pípunum, við vorum t.a.m. að kynna ný gildi og starfsmannastefnu Opinna kerfa fyrir starfsfólki.“

Helga Jóhanna lauk M.Sc. gráðu í stjórnun og stefnumótun frá HÍ árið 2005, B.Sc. gráðu í viðskiptafræði með áherslu á stjórnun frá sama skóla árið 1998 og stúdentsprófi frá MR árið 1993. Eiginmaður Helgu Jóhönnu er Einar Jónsson, forstöðumaður hjá Ris ehf. og eiga þau samtals fimm syni.

„Aðaláhugamálin lúta að fjölskyldunni og uppeldi barnanna. Ég er svo rík að auk tvíburanna býr unglingurinn 16 ára hjá okkur og er því mikið líf og fjör. Það að horfa á börnin sín njóta lífsins og taka stöðugum framförum í þroska og árangri í námi er ein sú mesta gæfa sem ég tel mig njóta. Við eyðum miklum tíma saman, ferðumst töluvert innanlands sem utan og njótum hversdagsins jafn vel heima við og er mikið spjallað. Við förum reglulega í bústað fjölskyldunnar norður í Reykjadal og tökum þá gjarnan skíðin með að vetrarlagi enda stutt í Hlíðarfjall.

Ein eftirminnilegasta ferðin er skíðaferð til Austurríkis sem við fórum í mars 2008. Þar nutum við okkar í útivist í frábærum félagsskap frá morgni til kvölds. Í sumarbyrjun er ferðinni heitið til Cannes með stórfjölskyldunni en annar bræðra minna býr ásamt fjölskyldu sinni og starfar í London og ætlum við ásamt foreldrum okkar að hittast og eiga saman góða viku í snemmsumri þeirra Frakka.

Ég syng einnig með Sönghópi Suðurnesja sem er félagsskapur afskaplega skemmtilegs fólks. Tvö mótorhjól eru á heimilinu sem við fullorðna fólkið tökum stundum fram og rúntum um á, maðurinn minn er nú ívið duglegri en ég við það enn sem komið er. Önnur áhugamál má nefna lestur góðra bóka og þá ekki síst þeirra sem fjalla um stjórnun á einhvern hátt. Eins hef ég gaman af eldamennsku en hvað hæfileikana á því sviði varðar er víst öruggara að láta þá liggja á milli hluta.”

Nafn: Helga Jóhanna Oddsdóttir.

Fæðingarstaður: Reykjavík 4. júlí 1973, uppalin í Keflavík og bý nú í Reykjanesbæ.

Foreldrar: Oddur Sæmundsson útgerðarmaður og skipstjóri og Jónína Guðmundsdóttir fyrrv. skólastjóri.

Maki: Einar Jónsson.

Börn: Oddur Fannar og Tómas Ingi 5 ára, og stjúpsynirnir Arnór Breki 13 ára, Ástþór Atli 16 ára, Haukur 20 ára.

Menntun: Viðskiptafræðingur M.Sc.